text:
Friday, October 18, 2013
(40) बिहरन
बिहरन
जहिना बैशाख-जेठक लहकैत धरती, अगियाएल वायुमंडलक बीच हवाकेँ खसने अनासुरती मेघक छोट-छोट चद्दरि सुरूज ओढ़ए लगैत, रेलगाड़ीक हुमड़ैत अवाज दौगए लगैत, रहि-रहि कऽ गुलाबी इजोतक संग छिटकए लगैत जइसँ अनुमानित मन मानैले बेबस भऽ जाइत जे पानि-पाथर-ठनका संग बिहाड़ि आबि रहल अछि तहिना रघुनन्दन आ सुलक्षणीक परिवारमे ज्योति कुमारीक जनमसँ भेलनि।
भलहिंं आइ-काल्हि बेटी जनमने माए-बाप अपन सुभाग्यकेँ दुर्भाग्य मानि मनकेँ केतबो किए ने कोसथि जे परिवारमे बेटीक आगमन हिमालयसँ समुद्र दिस निच्चाँ मुहेँ ससरब छी, मुदा से दुनू बेकती सुलक्षणीकेँ नै भेलनि। जहिना गद्दा पाबि कुरसी गदगर होइत तहिना खुशीसँ दुनू परानी रघुनन्दनक मन गद-गद रहनि। से खाली परिवारे धरि नै सर-समाज, कुटुम-परिवार धरि सेहो छेलनि। ओना आन संगी जकाँ रघुनन्दन नै छला जे तीनियेँ मासक पेटक बच्चाक दुश्मन बनि पुरुषार्थक मोँछ पिजबैत, आ ने अपन रसगर जुआनी छोलनी धीपा-धीपा दगैत। दुनू परानी बेहद खुशी! किए नै खुशी रहितथि? मन जे मधुमाछी सदृश मधुक संग मधुर मुस्कान दइ छेलनि। पुरुष अपन वंश बढ़बै पाछू बेहाल आ नारीकेँ हाथ-पएर बान्हि बौगली भरि रौदमे ओंघरा देब केते उचित छी? दुनू परानीक वंश बढ़ैत देखि दुनू बेहाल। मन तिरपित भऽ तरैप-तरैप नचैत रहनि।
आेना तीन भाँइक पछाति ज्योतिक जनम भेल, मुदा तइसँ पहिने बेटीक आगमनो नै भेल छेलनि जे दोखियो बनितथि। भगवानोक किरदानी कि नीक छन्हि? नीको केना रहतनि, काजक तेते भार कपारपर रखने छथि जे जखनि टनकी धड़ै छन्हि तखनि खिसिआ कऽ किछु-सँ-किछु कऽ दइ छथिन। मुदा से लोक थोड़े मानतनि, मानबो किए करतनि? जखनि अपने-अपने हाथ-पएर लाड़ि-चाड़ि जीबैए तखनि अनेरे अनका दिस मुँहतक्कीक कोन जरूरति छै। किए ने कहतनि जे अहाँ िनर्माता छी तखनि तराजूक पलड़ा एक रंग राखू, किए केकरो जेरक-जेर बेटा दइ छिऐ आ केकरो जेरक-जेर बेटी। जौं देबे करै छिऐ तँ बुधि किए भंगठा दइ छिऐ जे बेटासँ धन अबै छै आ बेटीसँ जाइ छै। जइसँ नीको घरमे चोंगराक खगता भऽ जाइ छै।
उच्च अफसरक परिवार तँए पारिवारिक स्तर सेहो उच्च। भलहिंं किए ने माए-बाप छाँटि परिवार होन्हि। खगल परिवार जकाँ सदति गरजू नै। परिवारक खर्च समटल तइसँ खुलल बजारक कोनो असरि नै। सरकारी दरपर सभ सुविधा उपलब्ध, जइसँ खाइ-पिऐसँ लऽ कऽ मनोरंजनक ओसार चकमकाइत। भलहिंं जेकर अफसर तेकर बात बुझैमे फेर होन्हि। जइसँ महगी-सस्ती बुझैमे सेहो फेर भऽ जाइत होन्हि। मुदा परोछक बात छी चारू बच्चाक प्रति समान सिनेह रहलनि। परिवारमे सभसँ छोट बच्चा रहने ज्योति सबहक मनोरंजनक वस्तु। मुदा गुरुआइ तँ ओहिना नै होइ छै, तँए सभ अपन-अपन महिक्का मनक टेमीसँ सदति देखथि, जप करथि। आखिर के एहेन छथि जे ऐ धरतीपर ज्ञानदानी नै छथि। भलहिंं ओ अधखिजुए वा अधपकुए किए ने होथि। जहिना कोनो माइलिक बच्चा पिताक संग जामंतो रंगक फूलक फुलवाड़ीमे जिनगीक अनेको अवस्था देखि चमकैत तहिना भरल-पूरल परिवारमे ज्योतियोकेँ भेल। देखलनि कलीमे जहिना अबैत-अबैत रंगो, सौन्दर्यो आ महको अबैए तहिना ने जिनगी छी। जौं मनुखकेँ डोरीसँ बान्हल जाए तँ डोरी तोड़ैक उपएओ तँ हुनके करए पड़तनि।
समुचित वातावरण रहने ज्योति संगी-साथीक बीच नीकक श्रेणीमे आबि गेली। जहिना संगीक सिनेह तहिना शिक्षकोक सिनेह भेटए लगलनि। टिकट कटौल यात्री जहिना निश्चिन्तसँ गाड़ीमे सफर करैत तहिना समतल जिनगी पाबि ज्योति आगू बढ़ए लगली। जिनगीमे बधो अबै छै तइसँ पूर्ण अनभिज्ञ ज्योति। जेना कर्मकेँ धर्म बना जिनगीक बाट बनौने हुअए।
थम्हसँ निकलैत केराक कोसा जहिना अपन घौरक संग हत्थो आ छीमिओक अनुमानित परिचए दैत, फूलक कोढ़ी फूलक दैत तहिना बच्चेसँ कुमारि ज्योति सुफल जिनगीक अनुमानित परिचए दिअए लगली। जेना-जेना बौद्धिक विकास होइत गेलनि तेना-तेना तीनू भाँइयो बुझए लगला जे ज्योति तेहेन चन्सगर अछि जे आगू किछु जरूर करत। जइसँ भैयारीए जकाँ ज्योतिक संग बेवहार करए लगला। लैंगिक प्रभाव ओतए अधिक देखि पड़ैत जेतए भाए-बहिनक दूरी जेते अधिक रहै छै। से रघुनन्दनक परिवारमे नै छेलनि दोसर कारण ईहो छेलनि जे वैचारिक दूरी जेना आन-आन परिवारमे रहैत तेना सेहो नहियेँ जकाँ छेलनि। परिवारक सभ अपन-अपन दायित्व बूझि अपन-अपन काजमे दिन-राति लगल रहैत। ओना ज्योतिकेँ सभ अपना-अपना नजरिए देखैत रहथि। गुरुक रूप रघुनन्दन देखथि तँ जगत-जननी जानकीक सुनैनापुर रूप माए देखै छेलखिन। जइसँ एक-एक लूरि-बुधिकेँ धरोहर जकाँ सजबै छेली। भाएक मन सामा-चकेबाक सम्बन्धमे ओझराएल। केना नै ओझराइत रहता? आइ धरिक इतिहासक दूरी जे मेटाइत देखथि! केतेक प्रतिशत परिवार अखनि धरि इतिहासक पन्नामे लिखाएल अछि जइमे भाए-बहिनक शिक्षाक दूरी समतल हुअए? तँए सबहक सिनेहक अपन-अपन कारण। जनकपुरमे जहिना रामकेँ आ मथुरामे कृष्णकेँ देखि, देखिनिहारकेँ भेलनि तहिना ज्योतियोक परिवारमे।
बाल-बोध जहिना अपन मनोनुकूल वस्तु पाबि छाती लगबैत, हृदैसँ खुशी होइत तहिना विज्ञान विषयसँ ज्योति सटि गेली। नीक -विज्ञानक विषयमे- नम्बर आनि बिजलोका जकाँ ज्योति संगीओ-साथी, शिक्षको आ मातो-पिताकेँ चमकाबए लगली। हाइ स्कूल पएर दैते जेना अपन आँट-पेट बूझि कोनो विद्यार्थी साइंस तँ कोनो कामर्स तँ कोनो आर्ट विषय चुनि आगू बढ़ैत तहिना ज्योतियो साइंस चुनि नेने छेली। घरसँ बाहर धरि सर्वत्र बहारे-बहार। ऋृषि-मुनि लेल दुनियाँ जहिना समतल देखि पड़ैत, तहिना स्कूलक शिक्षकक संग दू-दूटा भाए पाबि ज्योतिक दुनियाँ सेहो समतल। जइसँ कोनो तरहक असोकर्ज घरसँ बाहर धरि नहियेँ। असोकर्ज तँ ओइठाम होइत जेतए एकपेरिया-चरिपेरियाक -चौबट्टी- मिलैक भौक होइ छै। भौक तँ ओतए ने बेसी बूझि पड़ैत जेतए जेहेन चलनिहार होइत। जैठाम बेसी चलनिहार रहैत ओतए कच्चीओ सड़क पक्कीए जकाँ सक्कत आ पक्कीओ कच्चीए जकाँ बनि जाइत।
साइंस कौलेजसँ ज्योति फिजिक्ससँ नीक नम्वर पाबि एम.एस.सी. केलकनि। जहिना अखराहापर लपटैत-लपटैत पहलवानक कश बनि जाइत तहिना ज्योतियोकेँ भेल।
‘नारी मुक्ति संघ’क स्थापित अध्यक्ष होइक नाते पिता रघुनन्दनक सिनेह आरो बेसी ज्योतिपर। ज्योतिकेँ कौलेज पहुँचैत-पहुँचैत तेसरो भाए नोकरी पकड़ि लेलनि जइसँ आरो बेसी सुविधा भेटलनि। ओना काजकेँ कर्म बना करैक अभ्यास सुलक्षणी बच्चेसँ लगबैत आएल रहनि। जइसँ घरक काजक जहैन ज्योतिक जेहन तक पकड़ि लेने तँए जहिनगर। सदति कर्मकेँ सहयोगी प्रेमी जकाँ दुलरबैत, प्रेम करैत। तँए कि ज्योति सुलक्षणीक बेटी नै?, परिवारक सभसँ बेसी सिनेही बेटी छियनि। मुदा सुलक्षनीक मनमे सदति एकटा कचोट कचोटिते रहनि जे कुल कन्या की? कुल तँ अनेको अछि- गुरुकुल, पितृकुल, मातृकुल इत्यादि। जे पश्न अखनो धरि नै सोझरेलनि।
एम.एस.सी. करिते दुनू बेकती रघुनन्दनकेँ जहिना बिनु हवोक पीपरक पात डोलए लगैत, तहिना ज्योतिक प्रति सिनेह डोलए लगलनि। अनासुरती दुनूक मनमे प्रश्न-पर-प्रश्न उठए लगलनि। बीस बरखक बेटी भऽ गेलि, बिआह करब माए-बापक कर्तव्य कर्म छी। कौलेजक अंतिम सीढ़ीक आगू टपि चुकल, संग ईहो जे पारदर्शी सीसा जकाँ ज्योतिक शरीर देखथि जे जुआनीक रंग सगतरि चमकि रहल छै। ओना कौलेजक आन छात्रा जकाँ नै, मिथिलाक धरोहरि कुल-कन्या जकाँ। जे गुरुकुलमे विद्याध्ययन करैत। दुनू परानीक दायित्व बूझि रघुनन्दन पत्नीकेँ पुछलखिन-
“ज्योति बिआहै जोकर भेल जाइए से की विचार?”
संयासिनी जकाँ सुलक्षणी उत्तर देलखिन-
“अपन कोनो काज पछुआ कऽ नै रखने छी, जे बाँकी अछि अहाँकेँ छी। तैबीच की विचार देब।”
पत्नीक उत्तर सुनि रघुनन्दन तिलमिलाइत विचार करए लगला। एहेन उटपटांग उत्तर किए देलनि? मुदा सोलहो आना तँ अनुमानोसँ कोनो बात नै बूझल जा सकैए। नीक हएत जे पुन: प्रश्न उठा आगू बजबाबी। ई तँ निश्चित जे एको परिवारमे काजक हिसाबे सबहक सोचै-विचारै आ बुझैक ढंग फुट-फुट भऽ जाइ छै। भलहिंं सासुसँ ऊपर किए ने जेठ सासु मानल जाए, मुदा सासु तँ सासु होइत। जहिना देवालयक कपाट लग ठाढ़ भक्त हाथ जोड़ि अपन दुखरा भगवानसँ सुनबैत तहिना तड़पैत रघुनन्दन पत्नीकेँ पुछलखिन-
“संयासिनी जकाँ किए घरसँ पड़ाए चाहै छी। बिसरि रहल छी जे घरनी सेहो छी?”
पतिक गंभीर विचारकेँ अँकिते सुलक्षणीक करेज कलपि गेलनि मुदा पानिक बोहैत बेगमे जहिना गोरसँ गोरिया-गोरिया गोर उठौल जाइत तहिना सुलक्षणी ज्योतिक जिनगीक धारामे ठाढ़ भऽ बजली-
“अहूँ कोनो हूसल नै छी, सभ माए-बाप बेटा-बेटीकेँ बच्चे बुझैए। मुदा एतए से बात नै छै। अहाँ लिए भलहिंं ज्योति बच्चा हुअए मुदा ओ आेइ सीढ़ीपर पहुँच गेल अछि जेतए मनुख अपन जिनगीक बाट चुनैक गुण प्राप्त कऽ लइए। तँए दुइए परानी नै, बेटाे-पुतोहुसँ विचारि लिअ।”
सेन्ट्रल बैंकक ब्रान्च मैनेजर भोगेश्वरक संग ज्योतिक बिआहक बात पक्का भऽ गेल। जहिना ज्योति तहिना भोगेश्वर। अद्भुत मिलानी। विषुवत रेखाक समान दूरीपर जहिना उत्तरो आ दछिनो समान मौसम, समान उपजा- वाड़ी होइत अछि, तहिना दुनूक बीच। अलेल कमाइ तँए छिड़ियाएल जिनगी भोगेश्वरक। हजारो कोस हटि भोगेश्वर अपन परिवारसँ रहैत। नव-नव वस्तुसँ भरल बजार, जे दुनियाँक एक कोणसँ दोसर कोण पहुँचैत, भोगेश्वर चकाचौंधमे हरा अपन माएओ-बाप आ भाएओ-भौजाइसँ दूर भऽ गेल। किए ने हएत? जखनि सभकेँ अपन कर्मक फल भोगैक अधिकार छै तँ भोगेश्वरो किए ने भोगत। एक तँ दिन राति रूपैआक पेंच-पाँचक गुत्थी खोलैक क्षमता तैपर जेकरे माए मरै तेकरे पात नै भात?’
नीक बर पाबि रघुनन्दन चंदाक तिजोरी -नारी मुक्ति संघक कोष- खोलि देलनि। कोनो अनचितो तँ नहियेँ केलनि। चंदो तँ मुक्तीए लेल अछि। एक तँ मनी-ग्रुप अर्थशास्त्रसँ पी.चए.डी. तैपर सँ सेन्ट्रल बैकक शाखा-प्रबंधक, किए नै भोगेश्वर अपन अधिकारक उपयोग करत। बिआहक दिन तँइ भऽ गेल। तैबीच ज्योतिकेँ, मास दिन पूर्व देल आवेदनक, इन्टर-भ्यूक चिट्ठी भेटलनि। तहूमे बिआहक दिनसँ तीन दिन पूर्वक दोहरी काज परिवारमे बजरि गेलनि। छोड़ैबला कोनो नै। तैपर ज्योति सेहो बिआहकेँ माइनस आ इन्टर-भ्यूकेँ पलसमे हिसाब लगबैत। बिआहक ओरियानक धुमसाही परिवारमे। मुदा ज्योति विपरीत दिशामे मुड़ि इन्टर-भ्यू दइले अड़ि गेली। इन्टर-भ्यूओ तँ लगमे नहियेँ जे दू-चारि घंटा समए लगा पुरौल जा सकैए। दछिन भारत लऽग नै। केतबो तेज दौगैबला गाड़ी भेल तैयो चौबीस घंटासँ पहिने नै पहुँच सकैए। तहूमे बिआह सन शुभ काजमे बर-कन्याकेँ सुरक्षित रहब जरूरी अछि। सीमा केना पार कएल जा सकैए। गाड़ी-सवारीक कोन ठेकान। ज्योतिक प्रश्न परिवारकेँ स्तब्ध केने। जेठ भाय प्रेमकुमारक सिनेह ज्योतिपर उमड़ि पड़लनि। हिसाब लगबैत पिताकेँ कहलखिन-
“बिआहक दिनसँ चौबीस घंटा पहिने अबस्स पहुँच जाएब। अहाँ सभ बिआहक ओरियान करू ज्योतिक संग जाइ छी।”
प्रेम कुमारक विचारसँ रघुनन्दन दुनू काज होइत देखि खुशी भेला। मुदा सुलक्षणीक मन आरो बेसी करुआए लगलनि। खोलि कऽ बजती केना? एक तँ पुरुष-प्रधान परिवार तैपर सभ बापूतक एक विचार। स्त्रीगणक कोनो ठेकाने नै। कहैले ने चारि गोरे परिवारमे छी मुदा ननदि-भौजाइक सम्बन्ध केहेन होइ छै से की केकरोसँ छिपल छै। नीक हएत जे पोल्हा कऽ बेटीएसँ पूछि ली। मुदा विध-बेवहारपर नजरि पड़िते पुन: मन भगंठि गेलनि। बिनु विधि-बेवहारक बिआह केहेन हएत। रस्ते पेरे तँ सेहो लोक बिआह कऽ लइए मुदा परिवार केहेन बनै छै। आठो दिन तँ कम-सँ-कम विध-बेवहारमे लगबे करत।
ज्योतिक इन्टर-भ्यूओ आ बिआहो भऽ गेलनि। अद्भुत बिआह तँए समाजमे चर्चाक विषय। चर्चो मुँह देखि मुंगबा परसैत। जेहेन मुँह तेहेन मुंगबा। कियो दुनू बेकतीक -बर-कन्याक- शिक्षाक चर्च करैत तँ कियो युगक अनुकूल बर-कन्याक जोड़ाक। कियो विध-बेवहारक लहासक चर्च करैत तँ कियो समाजक अगुआएल नारी जाितक। केतौ भोज-भातक चर्च चलैत, तँ केतौ गमैया बरियातीक संग बजरूआ बरियातीक। मेल-पाँच बरियाती तँए सबहक बात दमगर। इनार पोखरिक घाटसँ लऽ कऽ दुआर-दरबज्जा धरि संसद चलैत। मुदा सबहक मन ओइ िबन्दुपर अँटकि जाइत जेतए भोगेश्वर आ ज्योतिक वैवाहिक बंधन रहए।
बिआहक तीन दिन पछाति भोगेश्वर दुरागमनक प्रस्ताव केलनि। प्रस्ताव सुनि परिवारक सबहक मनमे सभ रंगक विचारक संग उत्तरो उठलनि। मुदा आगू बढ़ि कियो बजैले तैयार नै। मने-मन सुलक्षणी सोचथि जे बिआहक साल तँ बर-कनियाँक विध-बेवहार होइ छै। जौं विधि-बेवहारक कारण नै होइ छै तँ किए साैन-भादो आ पूस-माघ बेटीक विदागरी नै होइए। बिनु विधि-बेवहारक बिआह तँ ओहने होइत जेहेन बिनु मसल्लाक तरकारी। कहैले ने लोक बजैए जे फल्लां चीजक तरकारी खेलौं मुदा की बिनु मसल्लेक बनल छेलै। जौं मसल्लोक सागिरदीसँ तरकारी बनल तँ ओकर चर्च किए ने होइ छै। तर-ऊपर मनकेँ होइतो कंठसँ निच्चे सुलक्षणी अपन िवचारकेँ अँटका रखली। रघुनन्दनक मनमे भिन्ने विचार औंढ़ मारैत रहनि। मुदा गारजनक हैसियतसँ औगता कऽ बाजबो उचित नै बूझि सुरखुराइत मनकेँ रोकने रहला। मुदा तैयो होन्हि जे बिनु कहने बुझता केना? भीतरे-भीतर मन बजैत रहनि जे जहिना बीजू -आँठी-सँ जनमल साल-दू सालक आमक गाछ- गाछ कलमी डारिमे छीलि कऽ डोरीसँ बान्हि किछु मास जुटैले छोड़ि देल जाइत तहिना ने बिआहो छी। फागुनक कनियाँ जौं फागुनेमे सासुर चलि जाथि तँ समन जरैत देखब सासुरमे नीक हेतनि? चैताबरक टाँहि सासुरमे नव-कनियाँक देब उचित हएत? तखनि, आमक गाछीक मचकीक बरहमासा आ साैनक राधा-कृष्णक कदमक गाछक झुलाक अर्थे की रहत? तहीले ने बिआह-दुरागमनक बीच समैक फाँक रहैए। भलहिंं नै बनैबला रहत तँ पान साल आकि तीन साल नै, मुदा सालो तँ टपबए पड़त। जौं से नै टपत तँ केना सासु-ससुर, सारि-सरहोजि, सार-बहनोइ, सर-समाजक बीच सम्बन्ध बनत। परिवारक बीच कम्मो दिनमे सम्बन्ध स्थापित भऽ सकैए मुदा समाज तँ नम्हरो आ गहींरगरो होइ छै। कोनो धारक पानिक पैमाना तँ तखनि ने नपाएत जाएत जखनि भादोक बढ़ल आ जेठक सटकल पेटक पानि नापल जाए। तहिना ने समाजो छी। अपना गरजे लोक थोड़े जुड़शीतल आ फगुआ आन मासमे कऽ लेत। जौं से करत तँ चरिटंगा आ दूटंगामे कि अन्तर भेलै? एतबे ने, बिनु सिंह-नांगरिक रहत...। मन ममोड़ि कऽ रहि गेला। अनेको कारण अनेको मनकेँ घेर लेलकनि। ज्योतिक भाए-भौजाइ अखनि धरि धर्मसूत्र आ गृहसूत्र पढ़नहि ने तँए कोनो िचन्ता मनमे रहबे ने करनि। नोकरिया रहने होइत रहनि जे जेते जल्दी काज फरिया जाएत ओते जान हल्लुक हएत। अनेरे सी.एल. दुइर हएत। मुदा से सारेक मनमे नै रहनि भोगेश्वरक मनमे सेहो रहनि। बैंकमे घंटाक कोन बात जे मिनटोक महत छै। हरिदम पाइएक बर्खा। अनेरे पा-भरि खाइले दिन-राति सासुर ओगरब कोन कबिल्ती हएत। स्त्रीए लऽ कऽ ने सासुर, आ जे संगे रहत तँ सभदिना सासुर नै भेल? जरूर भेल। अपना परिवारकेँ जौं सासुर बना सौंसे गाम जे ओझे बनि जाएत तँ केकरा सोझहा जाइक आँखि-मुँह रहत। मुदा तीनू भाँइ प्रेमकुमार चुप्पी लादि लेलनि जे अखनि घरक गारजन माए-बाबू छथि तखनि किछु बाजब उचित नै। मुदा मनमे तीनू भाँइकेँ शंका जरूर होन्हि जे स्त्रीगणक सोभाब होइत अछि जे पुरुखक टीकपर चढ़ि कऽ मुरगीक बाँग देब। तइ संग समाजोक डर। समाज तँ ओहन शक्ति छी जे बिनु डोरी-पगहाक रहनौं चपरासीसँ लाट साहैब धरि सजौने अछि। हाकिम-हुकुम आ रिनियाँ-महाजन रहै वा नै। भलहिंं बिलाइ बाझकेँ खाए वा बिलाइकेँ बाझ।
जखनिसँ जमाइबाबूक दुरागमनक प्रस्ताव परिवारमे आएल तखनिसँ सभ सकदम! चुप्पा-चुप, धुप्पा-धुप। जइसँ धारक पानि जकाँ बोहैत बोल ठमकि कऽ भौर लिअए लगल। ओना बन्न मुँह रहितो आँखिक नाच जोर पकड़नहि, मुदा सिरिफ मूक नाच। जेठुआ गरेक सूर-सार देखते जहिना सचेत लोक पहिने बाल-बच्चा आ माल-जालक उपए सोचि आगू डेग उठबैए तहिना रघुनन्दनकेँ अपन भार परिवारक बीच उठबैक विचार भेलनि। फुरलनि, ‘संग मिल करी काज हारने-जीतने कोनो ने लाज।’ जाधरि नीक-अधलाक बीचक सीमा-सरहद नै बूझल जाएत ताधरि हारि-जीतक चर्चे बचकानी। मुदा समाजो आ परिवारोक तँ चलैक रस्ता अछिए। मनमे खुशी उपकलनि। खुशी उपकिते मुँह कलशलनि। मुदा पत्नी सुलक्षणीक मन महुराएले! किए ने महुराएल रहतनि? जेकरा मुँहमे ने थाल-कादो लगल अछि आ ने पसीनाक सुखाएल टगहार अछि ओ किए ने रूमालेसँ काज-चला लेत। मुदा जेकरा मुँहमे थालो आ तह-दर-तह सूखल पसीनोक टगहार छै ओ केना बिनु पानिए धोनौं चिक्कन हएत। की अपनो मन मानत?
सहमत भऽ परिवारक सभ सुलक्षणीकेँ बजैक भार देलकनि। सुलक्षणी बजली-
“ओना साल भरि नै तँ छह मास, जौं सेहो नै तँ तीनिओ मास, जौं सेहो नै तँ एको पनरहिया नै रूकता तँ केना हेतनि। जौं से नै मानता तँ हमहूँ नै मानबनि।”
सासुक िनर्णए सुनि अपन शक्तिक प्रयोग करैत भोगेश्वर बजला-
“अपन अधिकार क्षेत्रसँ अनचिन्ह भऽ बाजि रहल छथि। तँए...?”
भोगेश्वरक बात सुनि ज्योतिक हृदैमे तरंग उठलनि। तरंगित होइत मुँह तोड़ि उत्तर दिअए चाहलनि। मुदा इन्टर-भ्यू मन पड़िते ठमकि गेली। मुँह तँ बन्न रहलनि मुदा मनमे तीन परिवारक टक्कर उठलनि। रूइ सदृश वादलक टक्करसँ ठनका बनि सकैए तँ तीन परिवारक तीन जिनगीक रग्गर केते शक्तिशाली भऽ सकैए! दिन-रातिक सीमा-सरहद तोड़ि ज्योति पतिकेँ कहलनि-
“अधिकार आ कर्तव्य हर मनुखक धरोहरि सम्पति छिऐ, नै कि खास- बेकतीक खास...?”
ज्योतिक विचार सुनि भोगेश्वरक देह सिहरि गेलनि। मुदा तैयो मनकेँ थीर करैत बजला-
“साते दिनक छुट्टी अछि। एक तँ अहुना आन-आन विभागसँ कम छुट्टी बैंकमे होइ छै, तहूमे एते सुविधा भेटै छै जे काज केनिहार ओहो छुट्टी काजेमे लगबए चाहैए।”
तैबीच ज्योतिक मोबाइलिक घंटी टुनटुनाएल। मोबाइलिक अनभुआर नम्बर देखि सावधानीसँ ज्योति रिसीभ करैत बजली-
“हेलो।”
“हेलो।”
“अपने केतएसँ बजै छी?”
“विज्ञान शोध संस्थानसँ। सात दिनक भीतर आबि ज्वाइन कऽ लिअ। ओना चिट्ठीओ पठा देने छी।”
ज्वाइनिंगक समाचार सुनि ज्योतिक मन ओहिना खिल उठलनि जहिना फूलक कली कोनो वस्तुसँ दबा तरेतर तँ खिलैत रहैत, जे समए पाबि फुड़फुड़ा कऽ फूलक रूपमे आबि जाइत। अखनि धरिक विचार ज्योतिक तर पड़ि गेलनि आ नव दुनियाँक नव विचार ऊपर चढ़ि गेलनि। रघुनन्दनकेँ कहलनि-
“बाबूजी, अपन कर्तव्य जइ रूपे अहाँ निमाहलौं से बहुत कम लोक निमाहि पबैए। आग्रह करब जे केकरो जिनगीक रस्ताक बाधक नै बनिऐ।”
ज्योतिक बात सुनि जिज्ञासा करैत जेठ भाय प्रेमकुमार प्रश्न उठौलनि-
“की रस्ताक बाधा?”
“भाय साहैब, अखनि जवाबक उचित समए नै अछि। अखनि एतबे जे काल्हि चलि कऽ हमरा शोध संस्थान पहुँचा दिअ।”
ज्योतिक बात सुनि सुलक्षणी पुछलखिन-
“आइ तीनियेँ दिन बिआहक भेलह हेन, बहुत विध-बेवहार पछुआएल छह?”
“जे पछुआएल अछि ओ पाछू हएत। मुदा कोनो हालतिमे काल्हि जेबे करब। चाहे...?”
ज्योतिक संकल्पित विचार सुनि भोगेश्वर बजला-
“भाय-साहैब, काल्हिए हमहूँ चलि जाएब। सभ संगे चलब, हम हाबड़ामे उतरि जाएब आ ई सभ आगू बढ़ि जइहथि।”
सएह भेल। ज्योतिकेँ शोध संस्थान पहुँचा तीनू भाँइ प्रेमकुमार घूमि कऽ घर आबि गेला।
उर्वर भूमिक बनल परतीमे जहिना जोत-कोर आ नमीक संग बीआ पड़िते, किछुए दिन पछाति हरिआ उठैत तहिना ज्योतिक उर्वर शक्तिमे अनुसंधानक नव-नव अँकुर पानिक हिलकोर जकाँ उठए लगलनि। एक नै अनेक। जहिना पोखरिमे झिझरी जकाँ पानिक हिलकोर चलैत रहैत तहिना ज्योतिक मनमे सेहो चलए लगलनि। भूखल बेकतीकेँ अपन अन्नक भंडार भेने, वस्त्रहीनकेँ वस्त्र भेने, गृहविहिनकेँ गृह भेने जहिना विशाल जल-राशि पाबि नदी उफनि जाइत तहिना ज्योतिक मन उफनि गेलनि आइ धरिक दुनियाँ। नव दुनियाँ, नव-नव सुरूज-चान, ग्रह-नक्षत्र, नव-नव वस्तुसँ सजल दुिनयाँ। ओ दुिनयाँ जैठाम पहुँच मनुख सृजन शक्ति प्राप्त कऽ सृजक बनि सृजन करए लगैत। ज्योति ज्योति नै सृजक बनि गेली।
नन्दन बोनक माली जहिना अपन जिनगी ओइ बोनकेँ उत्सर्ग कऽ नव-नव फूल-फलक गाछ आन-आन जगहसँ जोहि आनि फुलवाड़ी सृजैत, जेकरा देखि माली पुत्र अपन भविस बूझि एक संग छिड़ियाएल जामंतो जिनगी लोढ़ि, फुलडाली सजा, देवमंदिर लेल रखए चाहैत तहिना ज्योतिकेँ, श्रृंगी ऋृषिक विशाल उपवन भेट गेलनि। जइसँ ओइ माली पुत्र जकाँ अपन भविस देखए लगली। दू धारक बीच महारपर ठाढ़ भऽ, एक दिस तरा-ऊपरी गिरल मनुख तँ दोसर दिस जिनगीक खेलौना हाथमे लेने समुद्र दिस पीह-पाह करैत धारमे उधियाएल जाइत। उगैत-डूमैत देखलनि जे कियो मात्र पति-पत्नीक जीवन लीलाकेँ जिनगी बूझि तँ कियो अमरलत्ती सदृश वंश-वृक्षपर लतरबकेँ, कियो धार-समुद्रक बीच धरतीकेँ तँ कियो अकास-पतालक बीचक विशाल वसुदेवकेँ। देखैत-देखैत ज्योतिक मन बेसम्हार भऽ गेलनि। अपन जुआनीक खिलैत कलीक संग चढ़ैत तन, ऊफनैत मनकेँ सम्हारि धारमे कुदए चाहली। मुदा मनमे नचलनि माए-बाप! धरतीक प्रथम गुरु! जहिना शिक्षक सिलेटपर खाँत लिखि शिष्यकेँ सिखबैत तहिना शिष्यो ने लिखि शिक्षकसँ शुद्ध करबैत। शुद्ध होइते ओहो खाँत ने खाॅत बनि जाइत। रील जकाँ माता-पिताक सटले पति देखलनि। मुदा किछुए क्षण धरि मनमे अँटकलनि। बिआहक विधो तँ पछुआएले अछि! लगले फेर माता-पिता आबि आगूमे ठाढ़ भऽ गेलनि!
राति-दिन ज्योतिक मन साैनक मेघ जकाँ उमड़ए-घुमड़ए लगलनि। धारमे चलैत नाह जकाँ डोलि-पत्ता हुअ लगलनि। आँखि उठा तकली तँ देखलनि जे माता-पिता छोड़ि कहाँ कियो छथि। फेर लगले मन घुमलनि तँ सभ किछु देखली। की नै अछि? मातृभूमिक संग पितृभूमि सेहो अछि। मनमे खुशी एलनि। होइत भोर कागत-कलम निकालि पिताकेँ पत्र लिखए लगली-
“माता-पिता, सहस्र कोटि प्रणाम।
एक जिनगीक आखरी आ दोसरक पहिल पत्र लिखैत मन उमकि रहल अछि। तँए केतौ शुद्ध-अशुद्ध लिखा जाए, से माफ करैत सुधारि कऽ पढ़ि लेब। अपने लोकनिक सेवा, शिखर सदृश शिष्य जकाँ शिरोधार्य केने रहब। जहिना वादलक बून धरतीपर अबिते धरिया धार होइत समुद्र दिस बढ़ैत तहिना अपने दुनू धरिया देलौं। कुल-कन्या वा कुल-कलंकिनी बनब हमर कर्म छी। मुदा बेटी तँ अहींक छी। हमहूँ तँ एतै बसब। तँए ताधरिक छुट्टी असीरवादक संग दिअ जे बास बना बसए लगी।
अहींक ज्योति”
पत्र पहुँचिते अह्लादसँ दुनू बेकती रघुनन्दन आ सुलक्षणी, बेटी-ज्योतिक पत्र पढ़ैक सुर-सार केलनि। पत्रपर नजरि दौगबिते दुनू बेकती अलिसा गेला। आगूमे अन्हार पसरि गेलनि। मुदा लगले मनक भक्क खोलि रघुनन्दन पत्नीकेँ कहलखिन-
“पत्रक उत्तर देब जरूरी अछि मुदा की लिखब से फुरबे ने करैए।”
जेहने गर्म-ठंढ़क बीचक सीमा असथिर रहैत तेहने चित्ते सुलक्षणी पतिकेँ विचार देलखिन-
“कोन लपौड़ीमे पड़ल छी। माए-बाप केकरो जनम दइ छै। जीबैले अपने ने रौद-वसात सहए पड़तै। आब अहीं कहू जे एहनो बात पत्रमे लिखि वेचारीकेँ पढ़ैक समए बड़देबै? रहल असीरवादक तँ एतैसँ दुनू परानी मिल दऽ दियौ।”
m m m(ई कथा, युवा साहित्यकार- श्री आशीष अनचिनहार लेल)
Subscribe to: Post Comments (Atom)


c: text/html

text:
सुनील कुमार झा
जेतबा समृद्ध इतिहास लेल भारत अपना आप मे चिन्हल जाइत अछि ओहि स कहीं ज्यादा एहि गप लेल चिन्हल जाइत अछि जे एहि ठाम क इतिहास कए हरदम तोडि मरोडि कए पेश कैल जाइत रहल अछि । एहने किछु भेल अछि बनारस हिंदू विश्वविद्यालय क इतिहास क संग सेहो । बनारस हिन्दू विश्वविद्यालय क स्थापना क संबंध मे जे मान्य इतिहास अछि ओहि मे एहि गपक कतहु चर्चा नहि अछि जे एकर स्थापना कोना भेल आ ओकरा लेल की की पापड़ बेलै पडल । बनारस हिन्दू विश्वविद्यालय क गली स लकए संसद क सैंट्रल हॉल तक मे लागल मालवीय जी क मूर्ति बनारस हिन्दू विश्वविद्यालय क संस्थापक क रूप मे देखा जाएत मुदा एहि आंदोलन क नेतृत्वकर्ता बिहार क सपूत तिरहुत क महाराजा रामेश्वर सिंह क जिक्र तक कतहु नहि भेटत। जिनकर बिना एहि हिन्दू विश्वविद्यालय क कल्पना तक नहि कैल जा सकैत अछि । बनारस हिन्दू विश्वविद्यालय क इतिहास पर लिखल गेल एकमात्र किताब जे स्थापना क कई साल बाद 1936 मे छपल छल आ एकरा संपादित केने छलाह बनारस हिन्दू विश्वविद्याल क तत्कालीन कोर्ट एंड कॉउसिल (सीनेट) क सदस्य वी सुन्दरम् । सुन्दरम क एहि किताब कए पढिकए यैह कहल जा सकैत अछि जे ओ जेतबा बीएचयू क इतिहास लिखलाह अछि ओहि स कहीं बेसी इतिहास कए नुका रखलाह या मिटा देलाह अछि। इ बात साबित होइत अछि बीएचयू स संबंधित दस्तावेज स । बीएचयू क दस्तावेज क खोज करनिहार तेजकर झा क अनुसार बीएचयू क स्थापना लेल चलाउल गेल आंदोलन क नेतृत्व पंडित मालवीय नहि बल्कि तिरहुत क महाराजा रामेश्वर सिंह क हाथ मे छल । जेकर जिक्र बीएचयू क वर्तमान लिखित इतिहास मे कतहु नहि अछि । बीएचयू क वर्तमान लिखित इतिहास क संबंध मे श्री झा कहैत अछि जे वी सुन्दरम् ओहि समय बनारस हिन्दू विश्वविद्यालय क कोर्ट एंड कॉउसिल क सदस्य छलाह आ ओहि समय क कुलपति पंडित मदन मोहन मालविय कए अनुरोध पर जे चाहैत छलाह जे बनारस हिन्दू विश्चविद्यालय क एकटा अधिकारीक इतिहास लिखल जाये, क कारण एहि किताब कए संपादित करबाक जिम्मा लेलाह । आओर अंतत: इ किताब ‘’बनारस हिन्दू युनिवर्सिटी 1905-1935’’ रामेश्वर पाठक क द्वारा तारा प्रिटिंग वर्क्स, बनारस स मुद्रित भेल ।
इ पुस्तक बिकानेर क महाराजा गंगा सिंह क ओहि वक्तव्य कए प्रमुखता स देखेलक अछि जखन ओ मदन मोहन मालविय कए एहि विश्वविद्यालय क संस्थापक क रूप मे सम्मान देने छलाह । एहि ठाम गौर करबाक अछि जे बिकानेर क महाराजा क एहि सब परिदृष्य मे पदार्पण 1914-15 मे भेल छल जखन कि विश्वविद्यालय क परिकल्पना आ प्रारूप 1905 स शुरू भ गेल छल । पुस्तक क पहिल पन्ना पर लॉर्ड हॉर्डिग क ओहि भाषण क अंश देल गेल अछि जाहि में ओ विश्वविद्यालय क नींव क पाथर राखय लेल आयल छलाह । मुदा हुनकर पाति मे कतहु कोनो व्यक्ति क नाम नहि अछि, जे अंग्रेज क शिष्टाचार क अनुरूप नहि बुझा रहल अछि। चारिम पैराग्राफ मे ओहि बात क चर्चा कैल गेल छल जे नींव क पाथर क नीचा एकटा कांस्य पत्र मे देवी सरस्वती क अराधना करैत किछु संस्कृत क श्लोक लिखल गेल छल । पांचम पैराग्राफ मे लिखल गेल छल जे “The prime instrument of the Divine Will in this work was the Malaviya Brahmana, Madana Mohana, lover of his motherland. Unto him the Lord gave the gift of speech, and awakened India with his voice, and induced the leaders and the rulers of the people unto this end.” आओर एहि लेल इ प्रसिद्ध कैल गेल जे मालवीय जी एहि विश्वविद्यालय क एकमात्र संस्थापक छथि ।
किताब क छठम पैराग्राफ मे संस्कृत मे मालवीय जी बिकानेर क महाराजा गंगा सिंह जी, तिरहुत क महाराजाधिराज रामेश्वर सिंह जी क संग कॉंउसलर सुंदर लाल, कोषाध्यक्ष गुरू दास, रास विहारी, आदित्या राम आ लेडी वसंती क चर्चा कैल अछि । संगहि युवा वर्ग क कार्य आ आन भगवद् भक्त क जिक्र कैल अछि जेसब कई प्रकार स एहि विश्वविद्यालय क निर्माण मे सहयोग देलाह अछि । एहि पैराग्राफ मे रामेश्वर सिंह क नाम कए ‘अन्य भगवद् भक्त’ क संग कोष्टक मे राखल गेल छल जे सब सिर्फ कोनो तरह स मदद केने छलाह । ऐनी बेसेंट क जिक्र एहि अध्याय मे करब ओ जरूरी नहि बुझलाह ।
जखनकि 1911 मे छपल हिन्दू विश्वविद्याल क दर्शनिका क पेज 72 मे लेखक एहि विश्वविद्यालय क पहिल ट्रस्टी क जे लिस्ट छापने छथि ओहि मे उपर स तिरहुत क महाराज रामेश्वर सिंह, कॉसिम बजार क महाराजा, श्री एन सुब्बा रॉव मद्रास, श्री वी. पी. माधव राव बैंगलौर, श्री विट्ठलदास दामोदर ठाकरे बॉम्बे, श्री हरचन्द्र राय विशिनदास कराची, श्री आर. एन. माधोलकर अमरोठी, राय बहादूर लाला लालचंद लाहौर, राय बहादूर हरिश्चन्द्र मुल्तान, श्री राम शरण दास लाहौर, माधो लाल बनारस, बाबू मोती चंद आ बाबू गोविन्द दास बनारस, राजा राम पाल सिंह राय बरेली, बाबू गंगा प्रसाद वर्मा लखनउ, सुरज बख्श सिंह सीतापुर, श्री बी. सुखबीर मुजफ्फरपुर, महामहोपाध्याय पंडित आदित्या राम भट्टाचार्य इलाहाबाद, डॉ सतीश चन्द्र बैनर्जी इलाहाबाद, डॉ तेज बहादूर सापरू इलाहाबाद और पंडित मदन मोहन मालविय इलाहाबाद क नाम लिखल गेल अछि ।
अध्याय तीन जे पेज नंबर 80 स शुरू होइत अछि मे एहि बात क चर्चा कतहु नहि कैल गेल अछि जे कोन प्रकार स ऐनी बेसेंट बनारस मे अपन केन्द्रीय हिन्दू महाविद्यालय कए ‘द यूनीवर्सिटी ऑफ इंडिया’ मे तब्दील करबाक योजना बना रखने छलीह। एकर संगहि एक शब्द मे ओहि ‘’शारदा विश्वविद्यालय’’ क जिक्र नहि कैल गेल अछि जेकर सपना महाराजा रामेश्वर सिंह भारत क हिन्दू विश्वविद्याय क रूप मे देखने छलाह आ जेकरा लेल ओ सरकार स ल कए पूरा भारत मे बैसार केने छलाह। । एहि पुस्तक मे सिर्फ एहि गपक विस्तार स चर्चा भेल जे कौन प्रकार स अप्रैल 1911 मे पंडित मालवीय जी, श्रीमती ऐनी बैसेंट जी स इलाहाबाद मे बैसार केलथि आ प्रस्ताव पर सहमती क बाद डील फाइनल भेल । ( एहि पुस्तक मे नहि त बैठक क विस्तृत जानकारी देल गेल आ नहि त समझौता क बिन्दू कए रखल गेल अछि) ओकर बाद ओ महाराजा रामेश्वर सिंह स भेंट केलथि आओर तीनू गोटे मिलकए धार्मिक शहर बनारस मे एकटा विश्वविद्यालय खोलबाक फैसला केलथि । पृष्ठ संख्या 80-81 पर साफ लिखल गेल अछि जे इ कहियो संभव नहि भ सकैत छल जे तीनू गोटे एक जगह, एक समय मे तीनटा यूनिवार्सिटी खोलबा मे सफल होइतथि । मुदा लेखक ओहि ठाम एकर जिक्र तक नहि केलथि जे ओहि दिन क आर्थिक, राजनैतिक, सामाजिक आ ओहि समय क सरकार मे पहुंच केतबा छल । खैर…
प्राप्त दस्तावेज स पता चलैत अछि जे तीनू क बीच सहमति क बाद महाराजाधिराज दरभंगा क अध्यक्षता मे एकटा कमेटी क गठन कैल गेल छल आओर तत्कालीन वॉयसराय आ शिक्षा सचिव कए पत्राचार द्वारा सूचित कैल गेल छल । महाराजधिराज अपन पहिल पत्र जे 10 अक्टूबर 1911 कए अपन शिमला स्थिात आवास स शिक्षा सचिव श्री हरकॉर्ट बटलर कए लिखल छल मे लिखने छलाह – भारत क हिन्दू समुदाय चाहैत अछि जे एकटा हुनकर अपन विश्चविद्यालय खोलल जाय । बटलर प्रतिउत्तर मे 12 अक्टूबर 1911 कए महाराजा रामेश्वर सिंह कए एहि काज लेल शुभकमानाएं देलाह आ प्रस्तावना कोना तैयार कैल जाए एकरा लेल किछु नुस्खा सहो देलथि (पेज 83-85) । एहि पुस्तक क पेज संख्या 86 पर लिखल गेल अछि जे एहि विश्वविद्यालय कए पहिल दान महाराजाधिराज 5 लाख टका क तौर पर दलथि । हुनका संग खजूरगॉव क राणा सर शिवराज सिंह बहादूर सेहो एक लाख 25 हजार टका दान देने छलाह ।
22 अक्टूबर 1911 कए महाराजा रामेश्वर सिंह, श्रीमती एनी बेसेंट, पंडित मदन मोहन मालवीय आ किछु खास लोक इलाहाबाद मे एकटा बैसार केलथि जाहि मे तय कैल गेल जे एहि विश्वविद्यालय क नाम ‘’हिन्दू विश्चविद्यालय’’ राखल जाए । इ दस्तावेज एहि बात क सेहो सबूत अछि जे मदन मोहन मालवीय जी असगर एहि विश्वविद्यालय क नाम नहि रखने छलाह ।
28 अक्टूबर 1911 कए इलाहाबाद क दरभंगा किला मे माहाराजा रामेश्वर सिंह क अध्यक्षता मे एकटा बैसार क आयोजन भेल जाहि मे एहि प्रस्तावित विश्वविद्यालय क संविधान क बारे मे एकटा खाका खीचल गेल ( पेज संख्या 87) । पेज संख्या 90 पर एहि किताब क मैनेजमेंट कमीटी क पहिल लिस्ट दिखाउल गेल अछि जाहि में महाराजा रामेश्वर सिंह कए अध्यक्ष क तौर पर दिखाउल गेल अछि आ 58 लोक क सूची में पंडित मदन मोहन मालवीय क स्थान 55 म राखल गेल अछि ।
एहि किताब मे प्रारंभिक स्तर क कुछ पत्र कए जरूर राखल गेल अछि जाहि मे दाता क लिस्ट, रजवाडा क धन्यवाद पत्र, आ संग संग विश्वविद्यालय क पहिल कुलपति सर सुंदर लाल क ओहि भाषण कए राखल गेल अछि जाहि मे ओ पहिल दीक्षांत समारोह कए संबोधित केने छथि । अपन संभाषण मे श्री सुंदर जी महाराजा रामेश्वर सिंह, श्रीमती एनी बेसेंट आ पंडित मदन मोहन मालवीय कए अतुलित योगदान कए सराहना केलथि अछि जेकर बदौलत एहि विश्वविद्यालय क निर्माण भेल । एहि ठाम गौर करबा योग्य गप इ जे अपन संभाषण मे ओ कखनो पंडित मदन मोहन मालवीय कए संस्थापक क रूप में संबोधित नहि केलथि अछि ( पेज 296)। एहि किताब क दसम अध्याय मे पंडित मदन मोहन मालवीय क ओहि संबोधन कए विस्तार स राखल गेल अछिजे ओ पहिल दीक्षांत समारोह कए संबोधित केने छलाह । इ संबोधन एहि मायने मे गौरतलब अछि जे एहि पूरा भाषण मे ओ एक बेर महाराजा रामेश्वर सिंह, श्रीमती ऐनी बेसेंट, सर सुंदर लाल आदिक नाम नहि लेलथि अछि । ओ केवल लॉर्ड हॉर्डिग, सर हरकॉर्ट बटलर आ सबटा रजवाडा कए सहयोग लेल धन्यवाद देलथि अछि ।
आइ भारत क विभिन्न पुस्तकालय, आर्काइव्स मे 1905 स लकए 1915 तक क बीएचयू क इतिहास आ मीटींग्स रिपोर्ट कए खंगालबा स इ पता चलैत अछि जे कोनो पत्राचार चाहे ओ वित्तीय रिपोर्ट, डोनेशन लिस्ट, शिक्षा सचिव आ वायसराय क संग पत्राचार, रजवाड़ा कए दान लेल पत्राचार हो या अखबार क रिपोर्ट हो या निजी पत्र आदि एहन तमाम दस्तावेज अछि जाहि मे कतहु पंडित मदन मोहन मालवीय कए एकर संस्थापक क रूप मे लिखल गेल हुए आओर नहिये कोनो एहन पत्र भेटल जाहि मे सीधे तौर पर हुनका एहि संस्भानक प्रमुख क तौर पर लिखल गेल हुए । पत्राचार क कुछ अंश जे इसमाद लग अछि ओहि स साफ साबित होइत अछि जे सब पत्राचार महाराजा रामेश्वर सिंह जी कए संबोधित क लिखल गेल अछि । एहन मे इ सवाल उठब स्वभाविक अछि जे बीएचयू क लिखित इतिहास मे जतए रामेश्वर सिंह कए महज एकटा दानदाता क रूप मे उल्लेखित कैल गेल अछि आ तमाम दानदाता क सूची क बीच हुनका राखि देल गेल अछि । एहन व्यक्तिे कए एहि तमाम दस्तावेज मे बीएचयू क आंदोलन क नेतृत्वकर्ता या फेर बीएचयू क आधिकारीक हस्ताक्षर क रूप मे संबोधन कोना कैल गेल अछि । कोनो संस्थान क महज दानकर्ता हेबाक कारण स कोनो व्यक्तिव क संग एहन पत्राचार संभव नहि भ सकैत अछि आओर एहन पत्र कोनो आन दानकर्ता कए नहि पठाउल गेल अछि। अगर एहि आंदोलन क नेतृत्वकर्ता कियो आओर छलाह त पत्राचार हुनकर नाम स हेबाक चाहैत छल । ओहिना अगर दानकर्ता लेल इ एकटा संबोधन छल त एहन संबोधन अन्य दानदाता लेल सेहो हेबाक चाहैत छल । मुदा एहन कोनो दस्तावेज नहि त बीएचयू लग अछि आ नहि त कोनो निजी संग्रहकर्ता लग । एहन मे सवाल उठैत अछि जे कि रामेश्वर सिंह महज एकटा दानदाता छलाह या फेर हुनका दानदाता तक सिमित करबाक कोनो सूनियोजित प्रयास कैल गेल ।
तमाम दस्तावेज कए ध्यान रखैत इ कहल जा सकैत अछि जे बीएचयू क वर्तमान इतिहास ओकर संपूर्ण इतिहास नहि अछि आओर ओकरा फेर स लिखबाक आवश्यकता अछि । अपन सौ साल क शैक्षणिक यात्रा क दौरान बीएचयू कहियो अपन इतिहास कए तकबाक कोशिश नहि केलक । 2016 मे बीएचयू क 100म वर्षगांठ मनाउल जाएत । एहन मे बीएचयू क एहि लेपल, मिटाउल इतिहास कए पूरा करबाक जरूरत अछि ।

robotstxt: allowed

filter: keep


text:
पटना। उपराष्ट्रपति हामिद अंसारी कहला जे उर्दू भाषा क संरक्षण आ विकास क लेल राष्ट्रीय आन्दोलन क जरुरत अछि आ एकर जिम्मेवारी खासकए हुनका पर अछि जे एकरा अपन मातृभाषा बुझैत छथि। खुदाबख्श ओरिएन्टल पब्लिक लाइब्रेरी क संस्थापक खान बहादुर खुदाबख्श क 100म पुण्य तिथि क अवसर पर पटना मे आयोजित एकटा कार्यक्रम क दौरान एकटा स्मृति व्याख्यान दैत उपराष्ट्रपति कहला जे देश क प्रथम प्रधानमंत्री जवाहरलाल नेहरू वर्ष 1954 मे कई राज्य क मुख्यमंत्री स उर्दू भाषा क उपेक्षा क संबंध मे चिंता व्यक्त केने छलाह। ओ कहला जे लगभग 55 वर्ष बाद सेहो स्थिति मे कोनो खास बदलाव नहीं आयल अछि आ उर्दू भाषा आइ सेहो सेहो उपेक्षित अछि। उपराष्ट्रपति कहला जे उर्दू क संरक्षण आ विकास क लेल राष्ट्रीय स्तर पर दृढ राजनीतिक इच्छाशक्ति क संग आन्दोलन चलेबाक जरूरत अछि। अंसारी कहला जे देश मे सबहक लेल समान आचार संहिता तैयार करबाक गप होइत अछि, मुदा उच्चतम न्यायालय कहलक अछि जे विभिन्न संप्रदाय क लेल एक झटका मे बिना गहराई स सोचने आचार संहिता तैयार करबाक काज देश क एकता आ अखंडता क लेल सही नहि अछि। ओ कहला जे मुस्लिम पर्सनल ला मे सेहो सुधार अनबाक बात होइत अछि, मुदा एहि पर भेल बहस स सिर्फ माहौल मे गर्मी पैदा भेल आ मुददा कए तर्कसंगत तरीका स आगू नहि बढाउल जा सके।
मुख्य पृष्ठ समाचार उर्दू भाषा क संरक्षण आ विकास क लेल राष्ट्रीय आन्दोलन क जरूरत


text:
बेनामी संपत्ति आओर भ्रष्टाचार के मामला म' घेराओल आरजेडी केर अध्यक्ष लालू प्रसाद यादव पर निशाना साधैत नीतीश कुमार कहलनि कि 'पद धन अर्जन करबाक लेल नहि, बल्कि काज करबाक लेल भेटैत अच्छी।'
पटना म' लोक संवाद कार्यक्रम के बाद मीडिया स' बातचीत म' मुख्यमंत्री नीतीश कुमार कहलनि कि 'पद धन अर्जन करबाक लेल नहि, बल्कि काज करबाक लेल भेटैत अच्छी।' भ्रष्टाचार आओर गलत तरिका सँ एकट्ठा कायल गेल धन कुनु काज म' नहि आबैत अछि। जे गलत करता, ओ कहियो नहि कहियो पकड़ल जेता।
विधानसभा आओर लोकसभा चुनाव एक संग करेबाक विषय म' पूछल गेला पर मुख्यमंत्री कहलनि कि सैद्धांतिक रूप सँ लोकसभा आओर विधानसभा चुनाव एक संग होयबाक चाही। आगा ओ कहलनि कि हमर व्यक्तिगत राय अछि कि लोकसभा आओर विधानसभा टा नहि, नगर निकाय आओर पंचायती राज संस्था सभक चुनाव सेहो एक संग होयबाक चाही। ऐना म' चुन गेल सरकार सभके जता काज करबाक लेल पूरा समय भेटत, ओतहि चुनाव खर्च म' सेहो कमी आयात।